b'\n_START_ARTICLE_\nTour de France\n_START_PARAGRAPH_\nTour de France ("Jelajah Perancis",\xc2\xa0sebutan bahasa Perancis: [tu\xca\x81 d\xc9\x99 f\xca\x81\xc9\x91\xcc\x83s]) ialah sebuah perlumbaan basikal berperingkat tahunan yang\xc2\xa0diadakan di Perancis\xc2\xa0tetapi kadangkalanya juga melepasi tempat-tempat tertentu di negara-negara jiran. Perlumbaan pertama dianjurkan pada\xc2\xa0tahun 1903 untuk melariskan\xc2\xa0penjualan akhbar L\'Auto yang kini dikendalikan oleh Pertubuhan Sukan Amaury\xc2\xa0dan ia berterusan sehingga hari ini, kecuali pada tempoh tertentu disebabkan kedua-dua Perang Dunia.\xc2\xa0"Jelajah" ini dipanjangkan laluan perjalanannya secara beransur sehingga ke serata dunia apabila perlumbaan tersebut mendapat perhatian orang ramai, dan penyertaan dalam perlumbaan ini menjadi lebih terbuka kepada para penunggang dari negara-negara selain Perancis. Tour de France merupakan perlumbaan anjuran\xc2\xa0Pertubuhan Penunggang Basikal Antarabangsa ("UCI World Tour"),\xc2\xa0oleh itu pasukan yang terlibat dalam perlumbaan ini\xc2\xa0kebanyakannya terdiri daripada pasukan berbasikal profesional diiktiraf oleh\xc2\xa0pertubuhan tersebut ("UCI WorldTeams")\xc2\xa0kecuali pasukan yang dijemput para penganjur._NEWLINE_Tour de France merupakan perlumbaan basikal yang tertua dan paling berprestij dalam kalangan pertandingan lain yang seumpamanya di benua Eropah seperti Giro d\'Italia\xc2\xa0di Itali dan\xc2\xa0Vuelta a Espa\xc3\xb1a di Sepanyol.\n_START_SECTION_\nRingkasan\n_START_PARAGRAPH_\nPerlumbaan ini biasanya diadakan terutamanya pada bulan Julai. Laluan yang diaturkan dalam setiap perlumbaan berubah-ubah setiap tahun namun format perlumbaan tetap sama dengan adanya percubaan masa, laluan yang merentasi pergunungan Pyrene dan Alp, serta tempat penamat perlumbaan di Champs-\xc3\x89lys\xc3\xa9es, Paris. Perlumbaan-perlumbaan terkini Tour de France merangkumi segmen (peringkat) 21 hari lamanya dalam tempoh 23 hari dan meliputi sepanjang 3500 km (2200 batu). Perlumbaan ini bersilih berganti antara litar-litar arah jam dan arah lawan jam di Perancis._NEWLINE_Bilangan pasukan yang terlibat berbeza-beza antara 20 dan 22 pasukan, setiap pasukan terdiri daripada\xc2\xa0sembilan penunggang. Setiap peringkat ditetapkan masa penghabisannya dengan masa yang dikumpul setiap penunggang akan dikirakan dengan masa peringkat masing-masing.\xc2\xa0Penunggang yang mengumpul masa penamat yang paling sedikit adalah pemenang yang dipakaikan\xc2\xa0jersi kuning (bahasa Perancis: maillot jaune).\xc2\xa0Meskipun pengelasan utama merupakan perlumbaan yang paling diminati orang ramai, ada juga pengelasan-pengelasan lain yang dipertandingkan di dalam "Jelajah" ini: pengelasan mata\xc2\xa0untuk pemecut, pengelasan gunung\xc2\xa0untuk pendaki, pengelasan penunggang muda untuk peserta\xc2\xa0di bawah umur 26 serta pengelasan\xc2\xa0pasukan\xc2\xa0untuk pasukan yang tercepat. Memenangi satu peringkat juga menaikkan prestij sesebuah pasukan melalui pakar pemecut pasukan.\n_START_SECTION_\nImpak\n_START_PARAGRAPH_\nTour ini menjadi tumpuan penting bagi para penonton\xc2\xa0di Eropah dengan berjuta-juta\xc2\xa0orang mengiringi laluan perlumbaan, bahkan ada juga yang sanggup berkhemah demi mendapatkan tempat duduk yang terbaik._NEWLINE_Sejarawan Perancis bernama\xc2\xa0Jean-Luc Boeuf dan Yves L\xc3\xa9onard mengatakan kebanyakan orang Perancis tidak banyak mengetahui muka bumi negara mereka sehingga akhbar\xc2\xa0L\'Auto mula menerbitkan peta-peta perlumbaan tersebut.'